Document ID: 32006R0346

UREDBA KOMISIJE (ES) št. 346/2006
z dne 27. februarja 2006
o odprtju preferencialne tarifne kvote za uvoz surovega trsnega sladkorja s poreklom iz držav AKP za dobavo rafinerijam v obdobju od 1. marca 2006 do 30. junija 2006
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1260/2001 z dne 19. junija 2001 o skupni ureditvi trgov za sladkor (1), in zlasti člena 39(6) Uredbe,
ob upoštevanju naslednjega:
(1)
Člen 39(1) Uredbe (ES) št. 1260/2001 določa, da se za obdobje tržnih let 2001/2002 do 2005/2006 in za ustrezno dobavo rafinerijam Skupnosti zaračunava posebna znižana stopnja dajatve pri uvozu surovega trsnega sladkorja s poreklom iz držav, s katerimi je Skupnost sklenila sporazume o dobavi po ugodnejših pogojih. Trenutno so takšni sporazumi s Sklepom Sveta 2001/870/ES (2) sklenjeni z afriškimi, karibskimi in pacifiškimi državami (države AKP) iz Protokola št. 3 o sladkorju AKP, ki je priložen v Prilogi V k Sporazumu o partnerstvu AKP-ES (3), in z Republiko Indijo.
(2)
Sporazumi v obliki izmenjave pisem, sklenjeni s Sklepom 2001/870/ES, določajo, da morajo zadevne rafinerije plačati minimalno nakupno ceno, ki je enaka zajamčeni ceni za surovi sladkor, zmanjšani za prilagoditveno pomoč, določeno za zadevno tržno leto. Zato je treba to minimalno ceno določiti ob upoštevanju dejavnikov, ki se uporabljajo za tržno leto 2005/2006.
(3)
Količine posebnega preferencialnega sladkorja za uvoz so določene v skladu s členom 39 Uredbe (ES) št. 1260/2001 na osnovi letne predvidene bilance Skupnosti.
(4)
Takšna bilanca je pokazala potrebo po uvozu surovega sladkorja in na tej stopnji za tržno leto 2005/2006 odprtju tarifnih kvot s posebno znižano stopnjo dajatve, predvideno z navedenimi sporazumi, da se za del tega tržnega leta zadosti potrebam rafinerij Skupnosti.
(5)
Z Uredbo Komisije (ES) št. 978/2005 (4) so bile tako odprte kvote za obdobje od 1. julija 2005 do 28. februarja 2006.
(6)
Ker so napovedi proizvodnje surovega trsnega sladkorja za tržno leto 2005/2006 že na voljo, je treba odpreti kvoto za drugo polovico navedenega tržnega leta.
(7)
Treba je navesti, da se mora Uredba Komisije (ES) št. 1159/2003 z dne 30. junija 2003 o podrobnih pravilih uporabe za uvoz trsnega sladkorja v okviru določenih tarifnih kvot in preferencialnih sporazumov za tržna leta 2003/2004, 2004/2005 in 2005/2006 in o spremembi uredb (ES) št. 1464/95 in (ES) št. 779/96 (5) uporabiti za novo kvoto.
(8)
Da se izvajalcem omogoči poraba količine posebnega preferencialnega sladkorja, ki so predmet dveh kvot, odprtih z Uredbo (ES) št. 978/2005 za obdobje od 1. julija 2005 do 28. februarja 2006, je treba skrajni rok za predložitev vlog za dovoljenja za navedene kvote podaljšati do 30. junija 2006.
(9)
Ukrepi, predvideni s to uredbo, so v skladu z mnenjem Upravljalnega odbora za sladkor -
SPREJELA NASLEDNJO UREDBO:
Člen 1
Za obdobje od 1. marca do 30. junija 2006 se v okviru Sklepa 2001/870/ES za uvoz surovega trsnega sladkorja, namenjenega za rafiniranje, z oznako KN 1701 11 10 odpre tarifna kvota 60 224 ton, izraženih v belem sladkorju s poreklom iz držav AKP, podpisnic sporazuma v obliki izmenjav pisem, odobrenega z navedenim sklepom.
Člen 2
1. Posebna znižana stopnja dajatve na 100 kg surovega sladkorja standardne kakovosti za uvoz količin, navedenih v členu 1, je 0 EUR.
2. Minimalna nakupna cena, ki jo plačajo rafinerije Skupnosti, se za obdobje iz člena 1 določi na 49,68 EUR za 100 kg surovega sladkorja standardne kakovosti.
Člen 3
Uredba (ES) št. 1159/2003 se uporablja za tarifno kvoto, odprto s to uredbo.
Člen 4
Do 30. junija 2006 se lahko še zaprosi za količine iz člena 1(a) in (b) Uredbe (ES) št. 978/2005, za katere vloge za uvozna dovoljenja niso bile predložene pred 1. marcem 2006.
Člen 5
Ta uredba začne veljati tretji dan po objavi v Uradnem listu Evropske unije.
Uporablja se od 1. marca 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. februarja 2006

Labels: 3
17
18